
"It's just chemisry…"

It's Only Chemistry...

Az "It's Only Chemistry..." című installáció egy aktuális társadalmi kérdésre, a szexualitással és a szexuális vággyal kapcsolatos társadalmi közgondolkodásra próbál reflektálni.
Újabban nagy népszerűségre tett szert az az elmélet - ez legerősebben az angolszász populáris kultúrában érhető tetten -, mely szerint a szexuális vonzódás, a szerelemérzet egyszerűen kémiai reakciók függvénye. Ennek természetesen megvan a pontos tudományos háttere, amelytől azonban jelen esetben eltekintenék, és magára a kifejezésre, valamint annak egy figyelemreméltó tulajdonságára koncentrálnék.
Természetesen az nyilvánvaló, hogy ez a bizonyos „kémia” (angolul: chemistry) csak egy újabban divatos megfogalmazása régebben használt kifejezéseknek, például a „szikrának”: egy meglévő jelenség átfogalmazása, az aktuális trend szerint. Emellett viszont a „csak kémia” felfogásnak van egy figyelemreméltó különbsége a régebben divatos gondolkodással szemben. A rejtélyes, romantikusabb megfogalmazásokhoz képest, amelyek magukban hordozták a felfoghatatlanság, egyfajta ember felett álló, patetikus valami fogalmát, a kémia kifejezés a tudomány pontos és egzakt talajára húzta a vonzódásról, szexualitásról való gondolkodást. Ami eddig magasztos és érthetetlen volt, az most számokkal és kémiai jelekkel leírhatóvá, meghatározott tudományos keretek közé szoríthatóvá vált. Ha megvannak a szükséges vegyületek, akkor „működik a dolog”, ha nem, akkor nem: az embernek nincs beleszólása, hiszen a tudományos tények határok közé szorítják.
Akkor viszont, ha elfogadjuk a tudományos magyarázatot, hogy minden csak és kizárólag kémiai reakciók függvénye, felmerül a kérdés, hogy hol kezdődik az ember felelőssége a szexualitás területén. A felfogást figyelembe véve a szexuális vágy, valamint ugyanúgy a szerelemérzet tudományosan meghatározható, szinte már predesztinált valóság, tehát az embernek nem feltétlenül lehet szabad akarata fölötte. Másképpen fogalmazva a "csak egyszerűen kémia" felfogás mintegy mentesíti az embert a szexualitása fölötti felelősség alól, ez pedig számos kérdést felvet, a különböző irányú vonzódások társadalmi megítélésétől a szexuális tartalmú bűncselekmények megtorlásáig.



